Document ID: 32003R2070

Κανονισμός (ΕΚ) αριθ. 2070/2003 του Συμβουλίου
της 24ης Νοεμβρίου 2003
για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές αργυραδάμαντα, καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής: "βασικός κανονισμός"), και ιδίως το άρθρο 11 παράγραφος 3,
την πρόταση που υπέβαλε η Επιτροπή μετά από διαβούλευση με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Ισχύοντα μέτρα
(1) Τον Σεπτέμβριο του 2000, το Συμβούλιο, με τον κανονισμό (ΕΚ) αριθ. 2011/2000(2), επέβαλε οριστικό δασμό αντιντάμπινγκ στις εισαγωγές αργυραδάμαντα, καταγωγής Λαϊκής Δημοκρατίας της Κίνας ("ΛΔΚ"). Ο δασμός έλαβε τη μορφή ελάχιστης τιμής εισαγωγής ("ΕΤΕ").
2. Έναρξη
(2) Στις 13 Ιουνίου 2002, η Επιτροπή ανήγγειλε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3) ("Ανακοίνωση για την έναρξη"), την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα αργυραδάμαντα, καταγωγής Λαϊκής Δημοκρατίας της Κίνας, δυνάμει του άρθρου 11 παράγραφος 3 του βασικού κανονισμού.
(3) Η επανεξέταση κινήθηκε με πρωτοβουλία της Επιτροπής για να εξετασθεί η καταλληλότητα της μορφής του ισχύοντος μέτρου, επί του παρόντος ΕΤΕ, επειδή δεν γίνεται διαφοροποίηση μεταξύ των πωλήσεων που πραγματοποιούνται με συνδεδεμένα μέρη και των πωλήσεων που πραγματοποιούνται σε μη συνδεδεμένα μέρη ή μεταξύ των άμεσων και των έμμεσων πωλήσεων στην Κοινότητα και κατέστη σαφές ότι το γεγονός αυτό θα μπορούσε να οδηγήσει σε προβλήματα επιβολής της εφαρμογής. Συνεπώς, τα ισχύοντα μέτρα δεν θεωρήθηκαν επαρκή για την εξουδετέρωση του ζημιογόνου ντάμπινγκ.
3. Έρευνα
(4) Η Επιτροπή ενημέρωσε επίσημα τους εισαγωγείς, τους χρήστες που είναι γνωστό ότι ενδιαφέρονται και τις ενώσεις τους, τους αντιπροσώπους της υπό εξέταση χώρας εξαγωγής και τους κοινοτικούς παραγωγούς σχετικά με την έναρξη της διαδικασίας. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθορισθεί στην ανακοίνωση για την έναρξη.
(5) Μια ένωση παραγωγών της Κοινότητας, ένα επιμελητήριο στη ΛΔΚ, οκτώ χρήστες, ένας εισαγωγέας στην Κοινότητα και ένας επιχειρηματίας στις Ηνωμένες Πολιτείες της Αμερικής εξέφρασαν γραπτώς τις απόψεις τους. Όλα τα μέρη που το ζήτησαν εμπροθέσμως, και τα οποία απέδειξαν ότι η ακρόασή τους ήταν αναγκαία ένεκα ειδικών λόγων, έγιναν δεκτά σε ακρόαση.
(6) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες προκειμένου να προσδιορισθεί η καταλληλότητα του ισχύοντος μέτρου.
B. ΠΟΡΙΣΜΑΤΑ ΤΗΣ ΕΡΕΥΝΑΣ ΚΑΙ ΠΕΡΑΤΩΣΗ ΤΗΣ ΜΕΡΙΚΗΣ ΕΝΔΙΑΜΕΣΗΣ ΕΠΑΝΕΞΕΤΑΣΗΣ
(7) Η έναρξη ενδιάμεσης επανεξέτασης οφείλετο στην ανάγκη περιορισμού του κινδύνου φοροδιαφυγής. Τέτοιου είδους φοροδιαφυγή μπορεί να υπάρξει υπό διάφορες συνθήκες. Όταν οι υπαγόμενοι σήμερα στο μέτρα εξαγωγείς πραγματοποιούν εξαγωγές στην Κοινότητα, είναι σε θέση να τιμολογούν τα εμπορεύματα σε τιμή ανώτερη της ΕΤΕ και, στη συνέχεια, να αντισταθμίζουν την τιμή αυτή μετά τις τελωνειακές διατυπώσεις μέσω συμφωνίας με τους εισαγωγείς. Το γεγονός αυτό μπορεί να καταστήσει αναποτελεσματική την ΕΤΕ, δεδομένου ότι θα μπορούσε να σημαίνει ότι το υπό εξέταση προϊόν εξακολουθεί να εξάγεται στην Κοινότητα όντως με τιμή χαμηλότερη της ΕΤΕ. Ως εκ τούτου, θα μπορούσαν να προκύψουν τιμές επαναπώλησης στην Κοινότητα που εμποδίζουν το μέτρο να επιφέρει το επιδιωκόμενο αποτέλεσμα, ήτοι την εξάλειψη των ζημιογόνων συνεπειών του ντάμπινγκ. Ο ουσιαστικός γενικός κίνδυνος αθέμιτου χειρισμού των τιμών, όταν οι δασμοί λαμβάνουν τη μορφή ΕΤΕ, υπογραμμίσθηκε στα πορίσματα του Ευρωπαϊκού Ελεγκτικού Συνεδρίου που περιλαμβάνονται στην ετήσια έκθεσή του για το έτος 2000 (αιτιολογικές σκέψεις 1.31 και 1.35)(4). Για να αντιμετωπισθεί το πρόβλημα αυτό, προτάθηκε αρχικά να αντικατασταθεί η ΕΤΕ από δασμό κατ' αξίαν.
(8) Αν και γενικά ο δασμός κατ' αξίαν θεωρείται καταλληλότερος για να αποφευχθεί ο κίνδυνος αθέμιτου χειρισμού των τιμών, διαπιστώθηκε ότι, υπό τις συγκεκριμένες συνθήκες της παρούσας υπόθεσης, ο εν λόγω κίνδυνος είναι πολύ μικρός αν όχι ανύπαρκτος, δεδομένου ότι, για σημαντικό χρονικό διάστημα, οι τιμές εισαγωγής ήταν αρκετά μεγαλύτερες από την ΕΤΕ. Συνεπώς, οι εισαγωγείς δεν έχουν λόγο να προβούν σε αθέμιτο χειρισμό των τιμών, όπως ορίζεται στην αιτιολογική σκέψη 7. Αυτό επιβεβαιώθηκε, επίσης, από τα σχόλια που διατύπωσαν όλα τα ενδιαφερόμενα μέρη που γνωστοποίησαν τις απόψεις τους, συμπεριλαμβανομένου του κοινοτικού κλάδου παραγωγής, τα οποία δήλωσαν στο σύνολό τους ότι δεν θα έπρεπε να μεταβληθεί η μορφή του μέτρου.
(9) Συνεπάγεται, ως εκ τούτου, ότι, λόγω των ειδικών και εξαιρετικά συγκεκριμένων συνθηκών της παρούσας υπόθεσης, δεν υπάρχουν λόγοι προς το παρόν που να δικαιολογούν τη μεταβολή της μορφής του μέτρου για τις εισαγωγές αργυραδάμαντα, καταγωγής ΛΔΚ, και θα πρέπει να περατωθεί η υφισταμένη μερική ενδιάμεση επανεξέταση χωρίς τροποποίηση των μέτρων αντιντάμπινγκ που επέβαλε ο κανονισμός (ΕΚ) αριθ. 2011/2000,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η μερική ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές αργυραδάμαντα, καταγωγής Λαϊκής Δημοκρατίας της Κίνας, που άρχισε δυνάμει του άρθρου 11 παράγραφος 3 του κανονισμού (ΕΚ) αριθ. 384/96, περατώνεται χωρίς τροποποίηση του ισχύοντος δασμού αντιντάμπινγκ.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 2003.

Labels: 3
1
4
18